**PRIOPĆENJE ZA JAVNOST**

Tijekom nadolazećeg vikenda organizirano je docjepljivanje protiv COVID-19 na cjepnim punktovima u svih devet gradova Zagrebačke županije sa gotovo 20 tisuća doza cjepiva.

Uspješan je to nastavak procjepljivanja stanovnika naše Županije kojim realiziramo postavljeni cilj visoke procijepljenosti do kraja lipnja. Pozivamo sve građane sa dodijeljenim terminom da se odazovu cijepljenju jer je nužno primiti obje doze cjepiva protiv pandemijske zaraze.

Istovremeno, u Zagrebačkoj županiji započinje cijepljenje protiv COVID-19 u posebno organiziranim cjepnim ambulantama. Iskorak je to kojim nastojimo dostupnost zaštite cijepljenjem što više pojednostaviti građanima Zagrebačke županije. Za cijepljenje protiv COVID-19 potrebno se naručiti telefonski i dogovoriti termin dolaska u cjepnu ambulantu pri lokalnom domu zdravlja. U prilogu dostavljamo točan popis adresa i telefonskih kontakata za narudžbu uz radno vrijeme cjepnih ambulanti.

Uz veliku zahvalu na nesebičnom radu svim djelatnicima, medicinskom osoblju, volonterima uključenima u organizaciju i provođenje cijepljenja protiv COVID-19 u Zagrebačkoj županiji, zahvaljujemo se i građanima i medijima na suradnji. Molimo vas da u ime nastavka uspješnog suzbijanja i kontroliranja ove zarazne bolesti u našoj Županiji u svojim medijima informirate stanovnike naše Županije o ovoj mogućnosti te pružanjem informacije doprinesete što većoj procijepljenosti koja nam je svima zajednički cilj.

Ravnatelj

Leo Šunjić, dipl.oec., MBA